b'\n_START_ARTICLE_\nFutbol a les Illes Balears\n_START_PARAGRAPH_\nEl futbol \xc3\xa9s l\'esport m\xc3\xa9s important a les Illes Balears pel que fa a seguidors i nombre de practicants. El futbol balear \xc3\xa9s dirigit per la Federaci\xc3\xb3 Balear de Futbol, fundada l\'any 1926.\n_START_SECTION_\nEl futbol a Menorca i Eivissa\n_START_PARAGRAPH_\nA Menorca, des del 1906 es funden a Ciutadella el Club AllRight, Balear, Equis, Velo\xc3\xa7, Zamora FC (1923). El 23 de mar\xc3\xa7 de 1924 es forma el Ciutadella CF, per membres d\'altres dos clubs, el Resist\xc3\xa8ncia i el 9 de Juliol. El 1935 es forma el CD Ciutadella, per membres de l\'Atl\xc3\xa8tic de Jamma i del refundat 9 de Juliol. El mateix any neix un nou equip, el CD Minerva. Ambd\xc3\xb3s es fusionen el 15 d\'agost de 1956 per formar l\'actual Atl\xc3\xa8tic Ciutadella CF. A la capital de l\'illa, el 1907 neix el Club Maon\xc3\xa8s de Football (secci\xc3\xb3 de l\'Ateneu de Ma\xc3\xb3). L\'equip s\'independitz\xc3\xa0 de l\'Ateneu el 1921 i s\'un\xc3\xad al Seislan FC (1917) per formar la Uni\xc3\xb3 Sportiva Ma\xc3\xb3 (que vestia colors blau i groc), equip que \xc3\xa9s refundat el 1975 com a UD Seislan, adoptant el 2000 el nom UE Ma\xc3\xb3. D\'altra banda el 1918 neix el Menorca FC, que el 1933 esdev\xc3\xa9 CE Menorca de Sant Carles. Ambd\xc3\xb3s clubs decidiren fusionar-se i el 17 de juliol de 1974 formaren el CF Sporting Maon\xc3\xa9s._NEWLINE_Pel que fa a la resta de l\'illa, des de 1907 es juga a futbol a Alaior amb equips com el Mercuri, Atl\xc3\xa8tic i Espanya. El 21 de juny de 1924 neix l\'Alaior FC ("s\'esbrell") i dos mesos m\xc3\xa9s tard el CD Alaiorenc ("des negres"). El 3 de novembre de 1934 ambd\xc3\xb3s clubs uniran forces per formar el CD Alaior. El CD Ferreries es cre\xc3\xa0 el 1923 tot i que no es va inscriure de forma oficial fins a l\'any seg\xc3\xbcent. Ha jugat, successivament de blanc amb pantalons blaus, groc i blaugrana i ha disputat els seus partits al Cos d\'en Creu, Cam\xc3\xad des Torrent, Vista Alegre i Sant Bartomeu. Altres clubs menorquins destacats foren: CF Mercadal i Fortuna Villacarlos (anys 20)._NEWLINE_A Eivissa, el 1923 es funda la SE Portmany a Sant Antoni de Portmany, el 1945 es funda la Societat Cultural i Recreativa Penya Esportiva Santa Eul\xc3\xa0ria. El 1950 neix la Societat Esportiva Eivissa. El 1995 neix la UE Eivissa (que el 1997 es fusiona amb la Societat Esportiva per formar el CE Eivissa, reanomenat el 2001 Sa Deportiva Eivissa i el 2009 Uni\xc3\xb3 Esportiva Ibiza-Eivissa).\n_START_SECTION_\nSelecci\xc3\xb3 de futbol de les Illes Balears\n_START_PARAGRAPH_\nLa Selecci\xc3\xb3 de futbol de les Illes Balears \xc3\xa9s l\'equip format per jugadors de les Illes Balears que representa la Federaci\xc3\xb3 de Futbol de les Illes Balears. At\xc3\xa8s que aquest organisme no \xc3\xa9s membre de la FIFA ni del Comit\xc3\xa8 Ol\xc3\xadmpic Internacional, la selecci\xc3\xb3 absoluta de Balears no pot participar en tornejos oficials, i nom\xc3\xa9s pot disputar partits amistosos. Fins ara, la selecci\xc3\xb3 absoluta ha disputat un \xc3\xbanic partit, en 2002. En categories inferiors, la selecci\xc3\xb3 de les Illes Balears si participa en competicions oficials, les que organitza la Reial Federaci\xc3\xb3 Espanyola de Futbol. A m\xc3\xa9s, des de 2001 la selecci\xc3\xb3 balear amateur disputa la Copa de les Regions de la UEFA.\n_START_SECTION_\nClubs que han jugat a Primera Divisi\xc3\xb3\n_START_PARAGRAPH_\nSolament ha assolit la m\xc3\xa0xima categoria el RCD Mallorca, el qual hi ha disputat 27 temporades\n_START_SECTION_\nClubs que han jugat a Segona Divisi\xc3\xb3\n_START_PARAGRAPH_\nSolament hi han arribat tres clubs, tots tres de Mallorca: el Mallorca, que, acabada la temporada 2018-19, hi ha jugat 36 temporades; el CE Const\xc3\xa0ncia, el qual hi ha jugat 11 temporades; i l\'Atl\xc3\xa8tic Balears, que hi ha jugat 4 temporades.\n_START_SECTION_\nClubs que han jugat a Segona Divisi\xc3\xb3 B\n_START_PARAGRAPH_\nEn total hi han competit 16 clubs. A Mallorca, en total s\xc3\xb3n 10 equips: l\'Atl\xc3\xa8tic Balears, acabada la temporada 2018-19, hi ha jugat 14 temporades; la UE Poblera hi ha estat 7 temporades; el CE Manacor, 5 temporades; el Const\xc3\xa0ncia i el Mallorca, 3 temporades; el CE Cerver\xc3\xad, 2 temporades (aleshores competia amb el nom de Badia de Cala Millor); i el CE Lloset\xc3\xad, el CE Binissalem, el CF S\xc3\xb3ller i el CE Santa Pon\xc3\xa7a hi han competit una temporada. D\'altra banda, el Mallorca hi ha participat 18 temporades amb el filial_NEWLINE_Per Eivissa, hi han arribat quatre clubs: la SE Eivissa, que hi va disputar 8 temporades; la UE Ibiza-Eivissa (continuador de l\'anterior quan va desapar\xc3\xa8ixer), que hi va disputar 2 temporades; la SCR Penya Esportiva, que hi ha competit 3 temporades; i la UE Eivissa, que hi va debutar la temporada 2018-19._NEWLINE_Per Menorca, solament hi ha jugat un club, l\'Sporting Maon\xc3\xa8s, que hi va disputar 9 temporades. Per Formentera, tamb\xc3\xa9 hi ha jugat solament un club, la SE Formentera, que hi ha disputat 1 temporada.'